**Ministru kabineta rīkojuma projekta** **“Par sabiedrības ar ierobežoto atbildību “Ludzas medicīnas centrs” vispārējo stratēģisko mērķi un Veselības ministrijas līdzdalības saglabāšanu sabiedrībā ar ierobežoto atbildību “Ludzas medicīnas centrs”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Publiskas personas kapitāla daļu un kapitālsabiedrību pārvaldības likuma 7.panta pirmā daļa, kas nosaka, ka publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību šā likuma 4.panta nosacījumiem, ietverot vērtējumā vispārējo stratēģisko mērķi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts sabiedrība ar ierobežotu atbildību “Ludzas medicīnas centrs” (turpmāk – arī Kapitālsabiedrība) sākot ar 2009.gada 1.septembri ir aprūpes slimnīcas statusā un nesniedz neatliekamo medicīnisko palīdzību. Līdz 2017.gada 31.janvārim, kad Veselības ministrija ieguva tiešo izšķirošo ietekmi Kapitālsabiedrībā, ieguldot tās pamatkapitālā EUR 4 242 680 apmērā, visas Kapitālsabiedrības kapitāla daļas piederēja Ludzas novada domei. Kapitālsabiedrība sniedz valsts apmaksātos ambulatorās un stacionārās veselības aprūpes pakalpojumus, kā arī sociālās aprūpes un rehabilitācijas pakalpojumus dažādām klientu grupām. Atbilstoši vidēja termiņa attīstības stratēģijai 2016.-2021.gadam Kapitālsabiedrības pamatuzdevums ir nodrošināt Ludzas novada iedzīvotāju veselības aprūpi dienas stacionārā, aprūpes nodaļā un speciālistu ambulatoro veselības aprūpi, kas orientēti uz ātru un kvalitatīvu diagnostiku, plānveida medicīniskajiem pakalpojumiem un rehabilitāciju ar mērķi maksimāli ātri un kvalitatīvi panākt pacienta izveseļošanos.Atbilstoši likuma “Par valsts budžetu 2006.gadam” 16.pielikumam un likuma “Par valsts budžetu 2007.gadam” 14.pielikumam ārstniecības iestādēm tika izsniegti valsts galvojumi aizdevuma saņemšanai, t.sk. Kapitālsabiedrībai EUR 4 000 000 apmērā. Ārstniecības iestādēm valsts galvotā aizdevums tika izsniegts, pamatojoties uz izstrādāto attīstības projekta biznesa plānu un valsts galvotā kredīta projekta pieteikumu, ar mērķi veicināt ārstniecības iestāžu turpmāko attīstību, sakārtojot infrastruktūru, veikt siltumapgādes sistēmu modernizāciju atbilstoši vides prasībām un energoefektivitātes paaugstināšanai, nodrošinot ārstniecības iestādēs sniegto veselības aprūpes pakalpojumu kvalitāti, izmaksu efektivitāti un racionālu pieejamību. Ņemot vēra to, ka ārstniecības iestāžu valsts galvotā aizdevuma maksājumu izpildes iespējas bija tieši saistītas ar valsts budžeta finansējuma apmēru, kas tika novirzīts valsts apmaksāto veselības aprūpes pakalpojumu, kas ir sociāla rakstura pakalpojumi ar tautsaimniecisku nozīmi, apmaksāšanai, finansiālās iespējas segt valsts galvotā aizdevuma saistības ārstniecības iestādēm bija ierobežotas.Kopš 2009.gada samazinātais valsts budžeta finansējums veselības aprūpes pakalpojumu nodrošināšanai, kas ārstniecības iestādēm tiek maksāts atbilstoši normatīvajos aktos noteiktajiem tarifiem, pilnībā nekompensē pakalpojumu sniegšanas faktiskās izmaksas, t.sk., preču un pakalpojumu cenu pieaugumu, infrastruktūras uzturēšanas, attīstības un amortizācijas izdevumus un neļauj veidot uzkrājumus, lai nodrošinātu infrastruktūras uzlabošanas pasākumus nepieciešamajā apjomā, un līdz ar to tieši ietekmēja ārstniecības iestāžu spēju nodrošināt valsts galvotā aizdevuma saistību izpildi. Pārņemot valsts galvoto aizdevumu saistības no ārstniecības iestādēm, tika ievērojami uzlabota ārstniecības iestāžu finansiālā situācija un samazināti riski to ilgtermiņa attīstībai. Lai samazinātu finansiālo slogu ārstniecības iestādēm un novērstu iespējamo risku, ka ārstniecības iestādes nevarēs nodrošināt aizdevuma un procentu maksājumu atmaksu pilnā apmērā, jo valsts galvoto aizdevumu pamatsummu atmaksas uzsākšana būtiski ietekmēja ārstniecības iestāžu finansiālo situāciju, kā arī lai ārstniecības iestādes varētu pilnvērtīgāk sniegt valsts apmaksātos veselības aprūpes pakalpojumus, nesamazinot pakalpojumu sniegšanai paredzētos līdzekļus, ar kuriem pretējā gadījumā būtu jānodrošina valsts galvoto aizdevumu saistību segšana, tika izvērtētas iespējas pārņemt ārstniecības iestāžu valsts galvoto aizdevumu atmaksu.Ņemot vērā iepriekš minēto Veselības ministrija sadarbībā ar Finanšu ministriju (Valsts kasi), pamatojoties uz 2016.gada 16.augusta Ministru kabineta sēdē nolemto, sagatavoja informatīvo ziņojumu par iespējām pārņemt ārstniecības iestāžu valsts galvoto aizdevumu atmaksu, nosakot pamatkapitāla palielināšanu kā iespējamo risinājumu valsts galvoto aizdevuma saistību kapitalizācijai, un iesniedza to izskatīšanai 2016.gada 18.augusta Ministru kabineta sēdē. 2016.gada 18.augusta sēdē Ministru kabinets (protokols Nr.41 3.§ 2. un 3. punkts) pieņēma lēmumu deleģēt Finanšu ministrijai gadskārtējā budžeta likumprojektā iekļaut attiecīgus deleģējumus Finanšu ministrijai un Veselības ministrijai, lai varētu veikt valsts vārdā galvoto ārstniecības iestāžu saistību kapitalizāciju, veicot pamatkapitāla palielināšanu ar finanšu ieguldījumu un Veselības ministrijai nodrošināt Ludzas novada domes saskaņojumu SIA “Ludzas medicīnas centrs” pamatkapitāla palielināšanai. Šo Ministru kabineta lēmumu Saeima ir apstiprinājusi, ietverot augstāk minēto uzdevumu deleģējumus likuma “Par valsts budžetu 2017.gadam” 53.pantā.Publiskas personas kapitāla daļu un kapitālsabiedrību pārvaldības likums, kā arī Valsts pārvaldes iekārtas likums regulē vispārējo kārtību publiskas personas līdzdalības iegūšanai jau esošā kapitālsabiedrībā.Savukārt konkrētajā gadījumā likuma “Par valsts budžetu 2017.gadam” 53.pantā jau tika ietverts speciāls regulējums, kas noteica likumdevēja gribu attiecībā par valsts līdzdalību jau esošā kapitālsabiedrībā – SIA “Ludzas medicīnas centrs”.Līdz ar to Veselības ministrija, ņemot vērā īpašo situāciju ar ārstniecības iestāžu valsts galvoto aizdevumu kapitalizāciju, ievēroja likumdevēja doto uzdevumu un veica naudas ieguldījumu SIA “Ludzas medicīnas centrs” pamatkapitālā EUR 4 242 680 apmērā, tādējādi kļūstot par Kapitālsabiedrības līdzdalībnieci un iegūstot tajā tiešo izšķirošo ietekmi.Veselības ministrijas līdzdalības iegūšana Kapitālsabiedrībā bija nepieciešama rīcība, lai Finanšu ministrija varētu pārņemt ārstniecības iestāžu valsts galvotā aizdevuma saistības.1. Jaunās veselības aprūpes sistēmas reformas ietvaros, lai racionāli izmantotu cilvēkresursus, infrastruktūras resursus, finanšu resursus, medicīnas aprīkojumu un novērstu funkciju dublēšanos, ir paredzēts izvērt iespējas veselības aprūpes pakalpojumu sniedzējiem veidot 8 slimnīcu sadarbības teritorijas, kurās dažāda profila slimnīcas veidos vienotu sadarbības modeli, kā arī pakāpeniska valsts kapitāla daļu ieguldīšana sistēmiski svarīgajās ārstniecības iestādēs, tādējādi nodrošinot valsts līdzdalību sistēmiski svarīgo ārstniecības iestāžu pārvaldībā. Ņemot vērā iepriekš minēto Veselības ministrijas līdzdalības saglabāšana Kapitālsabiedrībā, kas atbilstoši jaunai veselības aprūpes sistēmas reformas plānam kopā ar SIA “Balvu un Gulbenes slimnīcu apvienība” un SIA “Rēzeknes slimnīca” veidos vienotu sadarbības teritoriju, ir būtiska šīs reformas realizēšanā, kā arī atbilst Valsts pārvaldes iekārtas likuma 88.panta pirmās daļā pirmajā punktā noteiktajam nosacījumam, proti, saglabājot līdzdalību Kapitālsabiedrībā, tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā.

Rīkojuma projektā noteiktie Kapitālsabiedrības vispārējie stratēģiskie mērķi - saglabāt, uzlabot un atjaunot iedzīvotāju veselību, nodrošinot veselības aprūpes pakalpojumu sniegšanu atbilstoši specializācijas profilam un nodrošināt ieguldītā valsts kapitāla atdevi un kapitālsabiedrības vērtības pieaugumu - atbilst Nacionālajam attīstības plānam 2014.-2020.gadam, Sabiedrības veselības pamatnostādnēm 2014.–2020.gadam, Ministru kabineta 2004.gada 13.aprīļa noteikumiem Nr.286 „Veselības ministrijas nolikums”, Ārstniecības likumam un Ministru kabineta 2013.gada 17.decembra noteikumiem Nr.1529 „Veselības aprūpes organizēšanas un finansēšanas kārtība”.Veselības ministrija nodrošinās jaunas Kapitālsabiedrības stratēģijas apstiprināšanu. |
| 3. | Projekta izstrādē iesaistītās institūcijas | Veselības ministrija |
| 4. | Cita informācija |  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupa | Ludzas novada un attiecīgās sadarbības teritorijas iedzīvotāji |
|  2. |  Tiesiskā regulējuma ietekme uz tautsaimniecību un administratīvo slogu | Rīkojuma projekts “Par sabiedrības ar ierobežoto atbildību “Ludzas medicīnas centrs” vispārējo stratēģisko mērķi un Veselības ministrijas līdzdalības saglabāšanu sabiedrībā ar ierobežoto atbildību “Ludzas medicīnas centrs”” neatstāj ietekmi uz tautsaimniecību, jo nemaina esošo veselības aprūpes nozares institucionālo struktūru, kā arī neatstās papildu ietekmi uz administratīvo slogu. |
|  3. |  Administratīvo izmaksu monetārs novērtējums | Nav attiecināms |
|  4. |  Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Sabiedrība ar ierobežotu atbildību “Ludzas medicīnas centrs |
| 2. | Projekta izpildes ietekme uz pārvaldes funkcijām un institucionālo struktūru.  | Nav |
| 3. | Cita informācija | Nav  |

Anotācijas III, IV, V, VI sadaļa – rīkojuma projekts šīs jomas neskar.

Veselības ministre Anda Čakša

Vīza: Valsts sekretāra p.i. D.Mūrmane-Umbraško

K.Karpovs, 67876036
Konstantins.Karpovs@vm.gov.lv